b"\n_START_ARTICLE_\nNintendo DS\n_START_SECTION_\nApie Nintendo DS\n_START_PARAGRAPH_\nNintendo DS yra \xc4\xafrenginys su integruotais dviem LCD ekranais, i\xc5\xa1 kuri\xc5\xb3 apatinis yra jutiklinis. Nintendo DS turi ekran\xc5\xb3 atlenkimo funkcij\xc4\x85, pana\xc5\xa1i\xc4\x85 \xc4\xaf Game Boy Advance SP. Konsol\xc4\x97je taip pat yra integruotas mikrofonas ir bevielio ry\xc5\xa1io IEEE 802.11 (Wi-Fi) palaikymas, leid\xc5\xbeiantis vartotojams bendrauti tarpusavyje nedideliu atstumu (10\xe2\x88\x9230 m, priklausomai nuo s\xc4\x85lyg\xc5\xb3) arba internete naudojantis Nintendo Wi-Fi Connection paslauga. Tai buvo pirmoji \xe2\x80\x9eNintendo\xe2\x80\x9c konsol\xc4\x97, kuri pirmiau pasirod\xc4\x97 \xc5\xa0. Amerikoje nei Japonijoje._NEWLINE_I\xc5\xa1 prad\xc5\xbei\xc5\xb3 \xc4\xafrenginio kodinis pavadinimas buvo \xe2\x80\x9eNitro\xe2\x80\x9c, kas atsispindi modelio numeryje (NTR-001). Konsol\xc4\x97s pavadinimas oficialiai rei\xc5\xa1kia \xe2\x80\x9eK\xc5\xabr\xc4\x97j\xc5\xb3 sistema\xe2\x80\x9c (angl. Developers' System) arba \xe2\x80\x9eDvigubas ekranas\xe2\x80\x9c (angl. Dual Screen), norint pabr\xc4\x97\xc5\xbeti labiausiai akivaizd\xc5\xbei\xc4\x85 ir individuali\xc4\x85 savyb\xc4\x99._NEWLINE_2006 m. kovo 2 d. \xe2\x80\x9eNintendo\xe2\x80\x9c i\xc5\xa1leido Nintendo DS Lite \xe2\x88\x92 plonesn\xc4\x99, ma\xc5\xbeesn\xc4\x99 ir \xc5\xa1viesesn\xc4\x97s spalvos Nintendo DS versij\xc4\x85; ji taip pat turi ry\xc5\xa1kesnius ekranus. 2008 m. spalio 2 d. \xe2\x80\x9eNintendo\xe2\x80\x9c prane\xc5\xa1\xc4\x97 apie Nintendo DSi \xe2\x88\x92 kit\xc4\x85, patobulint\xc4\x85 NDS versij\xc4\x85 \xe2\x80\x9eNintendo Fall Media\xe2\x80\x9c konferencijoje. Ji pasirod\xc4\x97 2008 m. lapkri\xc4\x8dio 1 d. Japonijoje. DSi kodinis pav. buvo pakeistas \xc4\xaf \xe2\x80\x9eTWL\xe2\x80\x9c, kadangi tai jau buvo \xc5\xbeymus \xc4\xafrangos patobulinimas, su integruotu greitesniu procesoriumi ir daugiau atminties._NEWLINE_2015 m. duomenimis Nintendo DS (ir jos versijos) parduota 154,01 mln. vienet\xc5\xb3 tira\xc5\xbeu. Jai parduota 947,52 mln. vnt. \xc5\xbeaidim\xc5\xb3. 2014 m. gegu\xc5\xbe\xc4\x97s 20 d. \xe2\x80\x9eNintendo\xe2\x80\x9c nutrauk\xc4\x97 Wi-Fi tinklo palaikym\xc4\x85 Nintendo DS konsolei."